钦定古今图书集成/明伦汇编/交谊典/第046卷 > 朱子语类 > 《谢赵王赉犀带等启》前人
## 钦定古今图书集成/明伦汇编/交谊典/第046卷 > 朱子语类 > 《谢赵王赉犀带等启》前人

某启：奉教，垂赉犀装带钱十贯。魏君宝带，特赐刘桢；
赵王国租，偏资裴楷。贯藏文马，如烧安息之银；带插
通犀，似猎云南之兽。北郭骚之长贫，是所甘惬；南宫
敬之载宝，殊非念望。花开四照，惟见其荣；鳌戴三山，
深知其重。昔沈羲将尽，逢司命而还生；士燮行埋，值
仙人而更活。今日慈矜，斯之谓矣。马前驱而导路，或
以识恩；鸡未晓而开关，容能报主。谨启。